EXCLUSIV Purtătorul de cuvânt al ALDE european îl contrazice pe Tăriceanu: Pe 9 noiembrie va fi dezbătută calitatea de membru a ALDE România

Purtătorul de cuvânt al ALDE european, Didrik de Schaetzen, a declarat în exclusivitate pentru G4Media.ro că, la Consiliul partidului care va avea loc pe 9 noiembrie la Madrid, va fi dezbătută calitatea de membru a formațiunii conduse de Călin popescu Tăriceanu.

”Calitatea de membru a ALDE RO va fi dezbătută în cadrul Consiliului Partidului ALDE european la reuniunea care va avea loc pe 9 noiembrie 2018 la Madrid”, a declarat de Schaetzen pentru G4Media.ro.

Purtătorul de cuvânt al ALDE european în contrazice astfel pe Călin Popescu Tăriceanu care a susținut vineri că este falsă informația făcută publică joi de vicepreședintele USR Cristian Ghinea despre posibila excludere a partidului pe care îl conduce din familia europeană la care este afiliat.

„Domnul acesta are un discurs pe care eu nici nu vreau să îl calific, mi se pare de o calitate extrem de proastă, mi se pare că a fost şi ceva ministru la un moment dat, nu ştiu cum a ajuns, dar, în fine. Partidul la care faceţi referire se numeşte Ciudadanos, adică Cetăţenii, este un partid în Spania care nu are nicio solicitare în acest sens, deci informaţia este falsă. Am văzut această declaraţie preluată în presă şi ceea ce vă pot spune este ca în bancul cu Ivan Ivanovici. Ştiţi că lui Ivan Ivanovici i se spune că i s-a dat o maşină Volga şi, după aceea, remarca a fost aşa: că nu i s-a dat, ci i s-a luat, şi nu era Volga, căci era bicicletă”, a spus Tăriceanu.

Preşedintele ALDE a adăugat că, în urma unei întâlniri avute în primăvară cu o delegaţie a ALDE Europa, aceştia din urmă ar fi stabilit că USR nu va intra în formaţiunea europeană, în schimb partidul său va rămâne membru.

„Domnul Ghinea a spus că au pus condiţia ca să intre în ALDE şi că această condiţie se referă la prezenţa noastră, că ei nu vor veni în ALDE dacă suntem noi prezenţi. Primul lucru pe care vreau să vi-l spun este că în luna aprilie a acestui an a venit în România o delegaţie ALDE, cu care ne-am întâlnit, am avut lungi discuţii, şi această delegaţie a avut şi o întâlnire cu USR, care îşi dorea să adere la ALDE. Delegaţia de care v-am vorbit, la întoarcerea la Bruxelles, a făcut un raport şi raportul a fost că, în urma discuţiilor care au avut loc în România, ALDE România rămâne membru şi USR nu intră”, a declarat Tăriceanu.

Vicepreşedintele USR Cristian Ghinea a declarat joi, la Bistriţa, în cadrul unei conferinţe de presă, că luna viitoare, în cadrul congresului ALDE Europa, se va pune în discuţie o rezoluţie de excludere a partidului lui Călin Popescu-Tăriceanu din formaţiunea europeană, admiţând că aceasta este şi condiţia impusă de USR pentru a se alătura liberal-democraţilor europeni, transmite Agerpres.

“Partidul lui Tăriceanu este o pubelă de corupţi şi nu merită să fie în ALDE – este mesajul pe care l-am transmis partenerilor noştri liberali europeni la toate întâlnirile şi, ca urmare, la congresul ALDE Europa care se apropie, luna viitoare, va fi pusă pe masă o moţiune pentru excluderea partidului domnului Tăriceanu din formaţiunea europeană. Este condiţia pe care noi am pus-o pentru a merge spre ALDE”, a spus Ghinea.

Potrivit vicepreşedintelui USR, rezoluţia, la discutarea căreia vor fi prezenţi şi reprezentanţi ai Uniunii, a fost iniţiată de partidul Ciudadanos din Spania, adăugând că USR se consideră “partenerul natural” al ALDE Europa în România

“Rezoluţia despre care am spus este propusă de partidul Ciudadanos din Spania, un partid foarte similar USR, care a început de la zero şi a ajuns acum al doilea partid din Spania, este o forţă în ALDE Europa şi ei au propus această rezoluţie – putem să speculăm să spunem ca urmare a întâlnirilor pe care le-am avut noi, USR, cu ei. (…) Mesajul nostru este foarte simplu: oameni buni, liberali europeni, noi suntem partenerul vostru natural în România, pentru că noi chiar credem în aceleaşi lucruri în care credeţi şi voi (…). Tăriceanu este un accident istoric, el pur şi simplu a nimerit acolo pentru că, atunci când PNL a dezertat din ALDE şi s-a mutat la PPE, liberalii europeni aveau şi ei nevoie de cineva cu care să vorbească în România. Asta se numeşte accident istoric”, a declarat Ghinea.

ALDE european, familia politică din care face parte partidul condus de Călin Popescu Tăriceanu, a decis la începutul lunii septembrie să continue ”monitorizarea cu atenție” a situației din România, pe baza unor standarde foarte clare, și, de asemenea, va cere clarificări de la formațiunea lui Tăriceanu ori de câte ori va fi necesar.

Decizia a fost luată vineri, 7 septembrie la Bruxelles, după ce șefa liberalilor austrieci a solicitat luna trecută excluderea partidului condus de Călin Popescu Tăriceanu din familia europeană, acuzându-l că acționează ”împotriva intereselor și valorilor” promovate de ALDE european prin refuzul de a părăsi coaliția cu PSD.

Comunicatul integral al ALDE european:

Biroul ALDE a decis pe 7 septembrie, la Bruxelles, să continue monitorizarea cu atenție a evoluției situației din România pe baza unor standarde foarte clare.

Biroul va informa Consiliul ALDE, cel care decide asupra calității de membru Partidului Alianța Liberalilor și Democraților – ALDE Ro (partidul condus de Tăriceanu – n. red.).

ALDE Ro va fi solicitat să își clarifice poziția în ceea ce privește evoluțiile din România ori de câte ori este necesar.

Deocamdată, calitatea de membru al ALDE Ro rămâne neschimbată.

Situația din România a fost discutată în cadrul ALDE european, după ce șefa liberalilor austrieci, a solicitat la jumătatea lunii august excluderea partidului condus de Călin Popescu Tăriceanu din familia europeană, acuzându-l că acționează ”împotriva intereselor și valorilor” promovate de ALDE european prin refuzul de a părăsi coaliția cu PSD.

Purtătorul de cuvânt al ALDE european, Didrik de Schaetzen, a declarat atunci pentru G4Media.ro că solicitarea șefei liberalilor austrieci a fost înregistrată, iar situația din România va fi discutată pe 7 septembrie, într-o ședință a Biroului partidului.

Precizarea integrală făcută de purtătorul de cuvânt al ALDE european:

”Vă confirm că la Biroul ALDE a fost înregistrată solicitarea NEOS (Noua Austrie și Forumul Liberal – n. red.) în ceea ce privește ALDE din România.

La jumătatea lunii mai a acestui an, conducerea ALDE (european – n. red.) a trimis o delegația la București, ai cărei membri au avut discuții cu un număr mare de interlocutori români. Concluzia la care s-a ajuns a fost că toate taberele sunt de acord că legislația din domeniul judiciar trebuie revizuită, cei mai mulți fiind de acord că în prezent Justiția este independentă de politic.

Din nefericire, România este afectată de un număr foarte mare de cazuri de corupție în rândul partidelor politice. În timp ce foarte multe acuzații sunt justificate și au condus la condamnări, există de asemenea multe cazuri unde acuzațiile inițiale s-au dovedit a fi motivate politic și au dus la achitări.

ALDE european va monitoriza în continuare îndeaproape situația din România și va reanaliza modificările aduse legislației din Justiție în lumina recentelor recomandări făcute de Comisia de la Veneția.

Situația din România va fi discutată la ședința Biroului ALDE european, care va avea loc pe 7 semtembrie la Bruxelles”.

Precizările purtătorului de cuvânt al ALDE european au venit la solicitarea G4Media.ro după ce șefa liberalilor austrieci (NEOS – Noua Austrie și Forumul Liberal), Beate Meinl-Reisinger, i-a adresat, luni, o scrisoare președintelui ALDE, Hans van Baalen, în care solicită verificarea ”de urgență a aplicabilității art. 9 din statutul ALDE partidului membru român”, transmite agenția de presă APA.

Respectivul articol se referă la posibilitatea excluderii unor membri care acționează ”împotriva intereselor și valorilor” grupului. Șefa NEOS a criticat dur ”refuzul liberal-democraților români” de a părăsi coaliția de guvernare sau măcar de a se delimita de partenerul social-democrat, ‘zguduit de scandaluri de corupție’.

Foto: Inquam Photos / Octav Ganea